2001/295/EY: Komission päätös, tehty 10 päivänä huhtikuuta 2001, ennen neuvoston direktiivin 85/511/ETY 9 artiklan mukaisesti sovellettavien rajoitusten poistamista toteutettavista toimenpiteistä (ETA:n kannalta merkityksellinen teksti) (tiedoksiannettu numerolla K(2001) 1094)



Virallinen lehti nro L 100 , 11/04/2001 s. 0035 - 0037



Komission päätös, tehty 10 päivänä huhtikuuta 2001, ennen neuvoston direktiivin 85/511/ETY 9 artiklan mukaisesti sovellettavien rajoitusten poistamista toteutettavista toimenpiteistä (tiedoksiannettu numerolla K(2001) 1094) (ETA:n kannalta merkityksellinen teksti) (2001/295/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan, ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY(3), sellaisena kuin se on viimeksi muutettuna direktiivillä 92/118/ETY, ja erityisesti sen 9 artiklan, sekä katsoo seuraavaa: (1) Neuvoston direktiivissä 85/511/ETY(4), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, vahvistetaan yhteisön toimenpiteet suu- ja sorkkataudin torjumiseksi. (2) Taudin torjuntaan kuuluu olennaisena osana suoja- ja valvontavyöhykkeiden perustaminen vahvistettujen tautitapausten ympärille kyseisen direktiivin 9 artiklan mukaisesti. Kyseisessä direktiivissä ei kuitenkaan säädetä toimenpiteistä, jotka on toteutettava ennen kuin vyöhykkeillä sovelletut rajoitukset voidaan poistaa. (3) Yhdistyneessä kuningaskunnassa, Ranskassa, Alankomaissa ja Irlannissa havaittujen suu- ja sorkkatautitapausten vuoksi komissio teki päätökset 2001/172/EY(5), 2001/208/EY(6), 2001/223/EY(7) ja 2001/234/EY(8) eräistä suu- ja sorkkataudin vastaisista suojatoimenpiteistä kyseisissä jäsenvaltioissa näiden jäsenvaltioiden direktiivin 85/511/ETY mukaisesti toteuttamien toimenpiteiden vahvistamiseksi. (4) Nykyinen epidemia koskee suurelta osin sellaisia taudille alttiisiin lajeihin kuuluvia eläimiä, joiden kliiniset oireet ovat hyvin lievät, minkä vuoksi eläinten terveydentila on vahvistettava asianmukaisilla laboratoriotesteillä. (5) Vaikuttaa aiheelliselta säätää vähimmäisvaatimukset toimenpiteille, jotka on toteutettava ennen kuin suoja- ja valvontavyöhykkeillä sovelletut rajoitukset voidaan poistaa. (6) Tässä päätöksessä säädettyjä toimenpiteitä ei sovelleta Isoon-Britanniaan, sillä kyseisen alueen epidemiologinen tilanne on erilainen, eikä sitä voida verrata yhteisön muihin osiin. (7) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Pohjois-Irlannin ja muiden jäsenvaltioiden kuin Yhdistyneen kuningaskunnan on varmistettava, että seuraavat toimenpiteet toteutetaan direktiivin 85/511/ETY mukaisesti perustetuilla vyöhykkeillä ennen kyseisen direktiivin 9 artiklassa säädettyjen rajoitusten poistamista: 1. Toimenpiteiden soveltamista suojavyöhykkeellä jatketaan siihen saakka, kun seuraavat vaatimukset täyttyvät: a) vähintään 15 päivää on kulunut siitä, kun kaikki direktiivin 85/511/ETY 5 artiklassa tarkoitettujen tilojen taudille alttiisiin lajeihin kuuluvat eläimet lopetettiin ja siitä, kun tiloilla tehtiin kyseisen direktiivin 10 artiklan mukainen alustava puhdistus ja desinfiointi; ja b) kaikilla vyöhykkeellä sijaitsevilla tiloilla, joilla on taudille alttiisiin lajeihin kuuluvia eläimiä, on tehty kartoitus negatiivisin tuloksin. Kartoitus on tehtävä liitteessä olevan 1 kohdan säännösten mukaisesti, ja siihen voidaan sisällyttää liitteessä olevassa 2.2 kohdassa säädetyt toimenpiteet liitteessä olevan 2.1 ja 2.4 kohdan säännösten perusteella, jos epidemiologinen tilanne sitä edellyttää ja erityisesti jos tauti on tarttunut pieniin märehtijöihin. 2. Toimenpiteiden soveltamista valvontavyöhykkeellä jatketaan siihen saakka, kun seuraavat vaatimukset täyttyvät: a) vähintään 30 päivää on kulunut siitä, kun kaikki direktiivin 85/511/ETY 5 artiklassa tarkoitettujen tilojen taudille alttiisiin lajeihin kuuluvat eläimet lopetettiin ja siitä, kun tiloilla tehtiin kyseisen direktiivin 10 artiklan mukainen alustava puhdistus ja desinfiointi; ja b) 1 kohdan b alakohdassa säädetyt vaatimukset ovat täyttyneet vastaavalla suojavyöhykkeellä; c) kaikilla vyöhykkeellä sijaitsevilla tiloilla, joilla on taudille alttiisiin lajeihin kuuluvia eläimiä, on tehty kartoitus negatiivisin tuloksin. Kartoitus on tehtävä liitteessä olevan 1 kohdan säännösten mukaisesti, ja siihen voidaan sisällyttää liitteessä olevassa 2.3 kohdassa säädetyt toimenpiteet liitteessä olevan 2.1 ja 2.4 kohdan säännösten perusteella, jos epidemiologinen tilanne sitä edellyttää ja erityisesti jos tauti on tarttunut pieniin märehtijöihin. 2 artikla Tämä päätös on osoitettu kaikille jäsenvaltioille. Tehty Brysselissä 10 päivänä huhtikuuta 2001. Komission puolesta David Byrne Komission jäsen (1) EYVL L 224, 18.8.1990, s. 29. (2) EYVL L 62, 15.3.1993, s. 49. (3) EYVL L 395, 30.12.1989, s. 13. (4) EYVL L 315, 26.11.1985, s. 11. (5) EYVL L 62, 2.3.2001, s. 22. (6) EYVL L 73, 15.3.2001, s. 38. (7) EYVL L 82, 22.3.2001, s. 29. (8) EYVL L 84, 23.3.2001, s. 62. LIITE 1 KLIININEN TUTKIMUS 1.1 Tiloilla on tehtävä kliininen tutkimus kaikille taudille alttiiden lajien eläimille suu- ja sorkkataudin oireiden havaitsemiseksi. 1.2 Erityistä huomiota on kiinnitettävä eläimiin, jotka ovat suurella todennäköisyydellä saattaneet altistua suu- ja sorkkatautivirukselle, erityisesti kun ne on kuljetettu riskitiloilta tai kun ne ovat olleet läheisessä kosketuksessa ihmisiin tai laitteisiin, joilla on ollut läheinen kosketus riskitiloihin. 1.3 Kliinisessä tutkimuksessa on otettava huomioon suu- ja sorkkataudin leviäminen ja tapa, jolla taudille alttiita eläimiä pidetään. 1.4 Tilalla kirjattavat asiaa koskevat tiedot on tutkittava yksityiskohtaisesti erityisesti tautisuuden, kuolleisuuden ja luomistapausten, kliinisten havaintojen, tuottavuuden ja rehunsyönnin vaihteluiden, eläinten oston tai myynnin, mahdollisesti tartuntaa levittävien ihmisten vierailujen ja muiden anamneesin kannalta tärkeiden tietojen osalta. 2 NÄYTTEENOTTOMENETTELYT 2.1 Serologinen näytteenotto tehdään valmiussuunnitelman mukaisesti perustetun epidemiologisen ryhmän suosituksia noudattaen, ja sen on annettava todisteet siitä, ettei tartuntaa ole esiintynyt aiemmin, sanotun kuitenkaan rajoittamatta 2.2 ja 2.3 kohdan vaatimusten soveltamista. Lampaita ja vuohia pitäviin tiloihin sovellettavia toimenpiteitä voidaan myös soveltaa muita taudille alttiita lajeja pitäviin tiloihin, kun otetaan huomioon epidemiologisen ryhmän suositukset. 2.2 Sellaisella vyöhykkeellä, jolla lampaat ja vuohet eivät ole olleet suorassa ja läheisessä kosketuksessa nautaeläimiin vähintään 21 päivän aikana ennen näytteenottoa, sijaitsevat tilat olisi tutkittava näytteenottomenettelyllä, jolla voidaan varmistaa luotettavuustasoksi vähintään 95 prosenttia vähintään viiden prosentin esiintyvyydellä. 2.3 Sellaisella vyöhykkeellä, jolla on epäiltävä suu- ja sorkkataudin esiintymistä, vaikka taudin kliiniset oireet puuttuvat, sijaitsevat tilat on tutkittava erityisesti silloin, kun tilalla pidetään lampaita ja vuohia. Tätä kartoitusta varten on tehtävä monivaiheinen näytteenotto, jolla on varmistettava, että näytteet otetaan: 2.3.1 sellaisella vyöhykkeellä, jolla lampaat ja vuohet eivät ole olleet suorassa ja läheisessä kosketuksessa nautaeläimiin vähintään 30 päivän aikana ennen näytteenottoa, olevien kaikkien hallinnollisten yksiköiden tiloilta, ja 2.3.2 niin monelta 2.3.1 kohdassa tarkoitetulta tilata, kuin on tarpeen vähintään yhden tartunnan saaneen tilan löytämiseksi 95 prosentin luotettavuustasolla, jos taudin esiintyvyys on kaksi prosenttia koko vyöhykkeelle tasaisesti jaettuna (enintään 150 tilaa), ja 2.3.3 niin monesta lampaasta ja vuohesta tilaa kohti, kuin on tarpeen viiden prosentin esiintyvyyden havaitsemiseksi karjassa vähintään 95 prosentin luotettavuustasolla näytteiden enimmäismäärän ollessa kuitenkin 60 näytettä tilaa kohti, ja kaikista lampaista ja vuohista, jos tilalla on alle 15 lammasta ja vuohta. 2.4 Toimet on aloitettava vähintään 21 vuorokauden kuluttua siitä, kun tartuntatilojen taudille alttiit eläimet on hävitetty ja alustavat puhdistus- ja desinfiointitoimenpiteet on toteutettu.